**Тема: Исемнәрнең килеш белән төрләнеше.**

**Йогаклау дәресе. 4 сыйныф**

**Максат:** 1. Исемнәрнең килеш белән төрләнүен ныгыту, алган белемнәрен камилләштерү; төрле килеш формаларын дөрес куллану күнекмәсен булдыру, логик фикерләү сәләтен үстерү.

2. Матур язу күнекмәләрен камилләштерү.

3. Әниләргә карата мәхәббәт, миһербанлылык хисе тәрбияләү.

**Дәрес тибы**: белем һәм күнекмәләрне ныгыту һәм кабатлау. Йомгаклау дәресе.

**Методлар һәм алымнар**: әңгәмә, аңлату-күрсәтү, күнегүләр эшләү, сүзләрне килеш белән төрләндерү, сорауларга җавап бирү, тест эшләү һ.б.

**Көтелгән нәтиҗәләр:**

*Предмет нәтиҗәләре:* исемнәрне килешләр белән төрләндерергә өйрәнү.

*Шәхси нәтиҗәләр:* белем алуның кирәклеген аңлау; үз–үзеңне этика кагыйдәләренә туры килерлек итеп тоту.

*Коммуникатив УУГ:*укытучы һәм укучылар белән уку эшчәнлеген планлаштыру; үз фикереңне әйтә белү; үз фикереңне дәлилли белү; башкаларның фикерен тыңлый белү.

*Регулятив УУГ:*максат куя, үз эшеңне планлаштыра белү; гамәлләр эзлеклелеген әйтү, үз эшеңне тикшерү, үз эшеңне бәяли белү.

*Танып – белү УУГ*:тексттан кирәкле информацияне таба, чагыштыра, анализ һәм йомгак ясый белү.

Дәрес барышы.

**I. Актуальләштерү**

 **1. Сәламләү, сыйныфны оештыру, уңай психологик халәт тудыру.**

Исәнмесез, укучылар!

Хәерле көннәр сезгә!

Зиһен һәм тел ачкычлары

Телимен һәммәгезгә.

- Бүген  мин сезгә, сезнең сыйныфка кунак булып  килдем.  Сезнең белән татар теле дәресе  үткәрербез. Таныш булыгыз, мин Самигуллина Ирина Рим  кызы булам.  Башлангыч сыйныфлар укытучысы. Сезгә  бүген тагын бик күп кунаклар килде, хәзер алар белән исәнләшик! (Исәнмесез!) Утырыгыз.

- Укучылар, дәрес барышында сезнең белән якыннан танышырбыз дип уйлыйм.

- Карагыз әле, балалар, безнең сыйныф бүлмәсендә яктылык, җылылык бирүче кояш ничек матур елмая. Әйдәгез, без дә бер-беребезгә шулай елмаеп исәнләшик. Күрегез әле, класс бүлмәсе яктырып, җылынып та китте.

- Балалар, сез дәрескә әзерме? Әзер булсагыз, эшкә керешик.

1. **Белемнәрен тикшерү.**
* *Укытучы:* Укучылар, хәзер алдагы дәресләрдә үткәннәрне искә төшереп үтик, әле. Исем турындагы материалны искә төшерәбез. Аның өчен безгә кояш ярдәм итәчәк.
* *Укытучы:* Укучылар, исем нәрсәне белдерә ? **(1 нур)**
* *Көтелгән җавап: Предметны белдерә.*
* *Укытучы:* Исем нинди сорауларга җавап бирә? **(2 нур)**
* *Көтелгән җавап: Кем? Нәрсә? сорауларына.*
* *Укытучы:* Мин сезгә рәсемнәр күрсәтәм, сез аларны сораулары белән әйтергә тиеш (тактадагы рәсемнәр ике төркемгә бүленеп эленә).
* *Көтелгән җаваплар: Кем? кыз, малай, укучы.*

 *Нәрсә? куян, туп, китап.*

* *Укытучы:* Бу исемнәр арасында нинди аерма бар?
* *Көтелгән җавап: Татар телендә кешеләр генә кем? соравына җавап бирә.*
* *Укытучы:* Ә рус телендә ничек?
* *Көтелгән җавап: Рус телендә барлык җанлы исемнәр дә кем? соравына җавап бирә.*
* *Укытучы:* Исемнәр нинди саннарда була? **(3 нур)**
* *Көтелгән җавап: Берлек һәм күплек санда була. Мисаллар.*
* *Укытучы:* Күплектә нинди кушымчалар ялгана? **(4 нур)**
* *Көтелгән җавап: (күплек сан кушымчасы ялгануның үзенчәлеген әйтү) калын әйтелешле сүзгә калын (-лар, -нар), ә нечкә әйтелешле сүзгә нечкә кушымча (-ләр, -нәр) ялгана; борын авазына беткән исемнәргә -нар, -нәр, калган очракта – лар, –ләр ялгана.*
* *Укытучы:* Ә хәзер мин сезгә сүзләр әйтәм, алар арасында нинди аерма бар? **(5 нур)**
* 1 слайд Башкортстан, шәһәр, Айгөл, Агыйдел, урындык, укучы (сүзләр тактада да язылган).
* *Көтелгән җавап: Сүзләр баш хәрефтән һәм юл хәрефтән язылган.*
* *Укытучы:* Ни өчен сүзләрне баш һәм юл хәрефтән язабыз?
* *Көтелгән җавап: Чөнки исемнәр ялгызлык һәм уртаклык булалар.*
* *Укытучы:* Татар телендә ничә килеш бар? **(6 нур)**
* *Көтелгән җавап: 6.*
* **Нәтиҗә ясау:**Димәк, нәрсә ул исем?
* *Укытучы:* Булдырдыгыз, укучылар, димәк үткән дәрес темасын яхшы үзләштергәнсез. Бәяләү.

**II. Тема өстендә эш.**

1. **Матур язу.**
* 2 слайд Балалар, игътибар белән тактага карагыз! Тактада нинди җөмлә язылган?

Бакча кайта әни

Исеме аның ......... .

* Бакча сүзенә нинди кушымча өстибез? Ни өчен? (җөмләдә сүзләрне бәйләр өчен, матур булсын өчен)
* Дәфтәрләне ачып, числоны язып куябыз. М**атур язу күнегүе** уздырып алырбыз. Күчереп языгыз!
* *Укытучы:* Тагын бер нуры калган ич. **(7 нур)** Анда күп нокталар тора. Ул нәрсәне аңлата?
* *Көтелгән җавап: Димәк, алда безне исемнәр турында яңа ачышлар көтә.*

**2.** – Сез татар телендә 6 килеш бар дип җавап бирдегез. Ә рус телендә килешләр бармы? Ничә? (6). Тагын нинди телләр беләсез? Башкорт телендә ничә килеш бар? (6). Инглиз телендә? (2). Чуваш телендә? (8). Немец телендә? (4)

* *Укытучы:* Укучылар, ә сез килешләрне беләсезме? Киләсе биремем, килешләрне тиешле тәртиптә урнаштырып, һәр килешнең соравын табарга?

Парлы эш. 3 слайд

И.к. Кемне? Нәрсәне?

Т.к. Кемдә?Нәрсәдә?Кайда?

У-в.к Кемнең? Нәрсәнең?

Ю.к. Кемнән?Нәрсәдән?Кайдан?

Б.к. Кемгә? Нәрсәгә?Кая?

Ч.к. Кем? Нәрсә?

* Бирелгән шаблон буенча эшне тикшерү. Эшегезне бәяләгез.
* Килешләр таблицасы күрсәтелә (4 нче слайд).

|  |  |
| --- | --- |
| ***Килешләр***  | ***Сораулары***  |
| Баш килеш | Кем? Нәрсә? |
| Иялек килеше | Кемнең? Нәрсәнең? |
| Юнәлеш килеше | Кемгә? Нәрсәгә? |
| Төшем килеше | Кемне? Нәрсәне? |
| Чыгыш килеше | Кемнән? Нәрсәдән? Каян? Кайдан? |
| Урын-вакыт килеше  | Кемдә? Нәрсәдә? Кайда? Кайчан? |

 - *Укытучы.* Эшегезне бәяләгез.

 5 слайд

|  |  |  |
| --- | --- | --- |
| ***Килешләр***  | ***Сораулары***  | ***Кушымчалары***  |
| Баш килеш | Кем? Нәрсә? | - |
| Иялек килеше | Кемнең? Нәрсәнең? | *-ның/-нең* |
| Юнәлеш килеше | Кемгә? Нәрсәгә? | *-га/-гә, -ка/-кә* |
| Төшем килеше | Кемне? Нәрсәне? | -*ны/-не* |
| Чыгыш килеше | Кемнән? Нәрсәдән? Каян? Кайдан? | -*дан/-дән, -тан/-тән,**-нан/-нән* |
| Урын-вакыт килеше  | Кемдә? Нәрсәдә? Кайда? Кайчан? | -*да/-дә, -та/-тә* |

- *Укытучы.* Укучылар, кушымчаларга карагыз, әле, ни өчен алар шулай күп икән?

- *Көтелгән җавап: Калын һәм нечкә кушымчалар бар.*

- *Укытучы.* Нинди нәтиҗә ясыйбыз?

- *Көтелгән җавап: Сүз калын булса – калын кушымча, нечкә булса – нечкә кушымча ялгана.*

- *Укытучы.* Укучылар, бүген дәрестә без нинди тема буенча сөйләшү алып барачакбыз? Алдыбызда нинди максатлар куячакбыз? (кабатлау, ныгыту, исемнәрне килеш белән төрләндерү ни өчен кирәк икәнен ачыклау)

**3. Ял минуты.**

Хәзер бераз ял итик,

Тәнебезгә көч кертик.

Бер урында таптаныйк,

Сикергәләп тә алыйк.

Бер чүгәлик, бер басыйк,

Кул тегермәне ясыйк.

Тиз армаска тырышыйк.

Арганнарга булышыйк**.**

**4. Текст өстендә эш**. *Укытучы бер тапкыр укый. 6 слайд*

- Сезгә бу текстны аңладыгызмы? (юк, бик аңлашылып бетми) Ни өчен дип уйлыйсыз? (сүзләр бәйләнеше кайсыбер җөмләләрдә тулы түгел). Нинди эш безне көтә? (төшеп калган килеш кучымчаларын язырга). Килешен билгеләргә. *Парлы эш.*

 Әни – җирдә иң газиз, якын кеше. Минем әнием бик сабыр, тыйнак кеше. Әнием.... йомшак куллары, ягымлы тавышы миңа шатлык китерә. Мин әнием... бик яратам.

( Әни – җирдә иң газиз, якын кеше. Минем әнием бик сабыр, тыйнак кеше. Әниемнең (иялек килеше) йомшак куллары, ягымлы тавышы миңа шатлык китерә. Мин әниемне (төшем килеше) бик яратам.) 7 слайд

- Текстны уку.

- Нәтиҗә ясау: Димәк, исемнәрне килеш белән төрләндерү ни өчен кирәк?

*- Көтелгән җавап:* Килеш кушымчалары җөмләдә сүзләрне бәйләү өчен кирәк*.*

**5. Алдагы дәрескә проблема кую.**

- Балалар, бу текст сезгә ошадымы? Сүз кем турында бара? Әнинең куллары нинди? (йомшак) Тавышы нинди? (ягымлы)

- Нинди соравына җавап булырдай тагын сүзләр бармы? (газиз, якын һ.б)

- Ничек уйлыйсыз, бу сүзләр нәрсә белдерәләр? Ни өчен аларны сөйләмдә кулланалар? Бу сорауларга алдагы дәресләрдә җавап эзләрбез.

**III. Рефлексия.**

- Бүген дәрестә эшләү сезгә күңелле булдымы?

- Cезнең өчен дәрестә нәрсә бик авыр, ә нәрсә бик җиңел булды?

- Ничек уйлысыз, килешләрне белү кирәкме инде? *(Килешләрне белми торып дөрес, матур итеп сөйләшеп булмый.)*

**IV. Билге кую. (үз бәя).**

**V. Өй эше. Сайлап эшләргә. 8 слайд**

1. 26 ноябрь – әниләр көне. Шул уңайдан алдагы шигырь юлларын кулланып, әниләргә багышланган дүртюллык шигырь язу.

2. Әниләр турында фото-рәсемнәр кулланып презентация ясау.

3. “Минем әнием” дигән темага кечкенә хикәя язу.

- Дәресебез тәмам. Рәхмәт. Сау булыгыз.

Өстәмә материал

1. “Чылбырлы“ уены. (килешләрне, аларның сорауларын искә төшерү максатыннан уен үткәрәм)

-Хәзер без “чылбырлы” уенын уйнарбыз. Бер кеше сүзне баш килештә,2 нче – иялек килешендә,һ.б. куеп әйтә.чылбыр кемдә тукталып кала , шул кеше яңа сүзне төрләндерә башлый. Уен шулай дәвам итә.( чылбыр тәртибендә бакча, әни, сүзләрен төрле килешләргә куеп әйтү) (бәяләү)

**ТЕСТ**

1. Исем нәрсәне белдерә?

а) предметның билгесен;  ә) предметның исемен; б) предметның эшен;

2. Түбәндәге сүзләр арасыннан исемне табыгыз:

а) укучы  ә) укый б) укымышлы

3. Чыгыш килешендәге исемне табыгыз:

а) болыннан  ә) куянны в) Әнисәнең

4. Бу сүзләр арасыннан ялгызлык исемне табыгыз:

а) шәһәр ә) Уфа  в) башкала

5. Иялек килешенең сорауларын табыгыз:

а) кемне? нәрсәне? ә) кемнән? нәрсәдән? б) кемнең? нәрсәнең?